钦定古今图书集成/理学汇编/字学典/第008卷 > 日知录 > 《五经古文》
## 钦定古今图书集成/理学汇编/字学典/第008卷 > 日知录 > 《五经古文》

赵古则《六书本义序》曰：“魏、晋及唐，能书者辈出，但点
画波折，逞其姿媚，而文字破碎，然犹赖六经之篆未
易。至天宝间，诏以隶法写《六经》，于是其道尽废。”以愚
考之，其说殆不然。按：《汉书艺文志》曰：“《尚书古文经》四
十六卷。”又曰：“《孝经古孔氏》一篇，皆出孔氏壁中。”又曰：
“有《中古文易经》”，而不言其所出。

《后汉儒林传》言：“东莱费直传《易》，授琅邪王横，本以古字，号《古文易》。”

又曰：《礼古经》五十六卷，《春秋》古经十二篇，《论语》古二
十一篇，但言古不言文，而赤眉之乱，则已焚烧无遗。
《后汉书杜林传》曰：“林前于西州得漆书古文《尚书》一
卷，常宝爱之，虽遭艰困，握持不离身。出以示卫宏、徐
巡曰：‘林流离兵乱，常恐斯经将绝，何意东海卫子、济
南徐生复能传之，是道竟不坠于地也。古文虽不合
时务，然愿诸生无悔所学’。”宏巡益重之，于是古文遂
行。是东京古人之传，惟《尚书》而已。《晋书卫恒传》言：“魏
初传古文者，出于邯郸淳，至正始中，立三字石经，转
失淳法，因科斗之名，遂效其形。”

《后汉书儒林传》误以“《三体书法》为熹平所刊。”

未知所立几经。而唐初魏徵等作《隋书经籍志》。但有
“三字石经《尚书》五卷，三字石经《春秋》三卷。”

注云：“梁有十二卷。”

则他经亦不存矣。《册府元龟》唐元宗天宝三载诏曰“朕钦惟载籍，讨论坟典，以为先王令范，莫越于唐虞；
上古遗书，实称于训诰。虽百篇奥义，前代或亡，而六
体奇文，旧规犹在。但以古先所制，有异于当今；传写
浸讹，有疑于后学。永言刊革，必在从宜。尚书应是古
体文字，并依今字缮写施行。其旧本仍藏之书府。”是
元宗所改，亦止于《古文尚书》，而不闻有他经也。夫诸
经古文之亡，其已久矣。今谓五经皆有古文，而元宗
改之以今，岂其然乎？

孔安国《书序》曰：“科斗书废已久，时人无能知者。以所
闻伏生之书，考论文义，定其可知者，为《隶古定》。”

《正义》曰：就古文体而从隶定之，故曰“隶古” ，以虽隶而犹古也。

更以竹简写之。是则西汉之时所云古文者，不过隶
书之近古。而共王所得科斗文字，久已不传，元宗所
谓“六体奇文”，盖正始之书法也。

宋晁公武《古文尚书序》曰：“余抵少城，作《石经考异》之
馀，因得此《古文》全编于学宫，乃延士张。”仿吕氏所
镂本书，丹刻诸石，方将配《孝经》《周易》经文之古者，附
于“石经”之列。

末书乾道庚寅

今其石当已不存，而摹本未见传之人间也。世无好
古之人，虽金石其能保与？

今有广信杨时乔所刻《周易古文》，恐亦后人以意为之，不必有所受也。